ອິສຣາແອລ ທໍາການ ໂຈມຕີ ທາງອາກາດ ໃນຊີເຣຍ ອີກບັ້ນນຶ່ງ (ວີດິໂອ)
ອິສຣາແອລທໍາການ ໂຈມຕີທາງອາກາດ ໃນຊີເຣຍອີກບັ້ນນຶ່ງ ໃນວັນອາທິດມື້ນີ້ ທີ່ແນເປົ້າໝາຍໃສ່ ລູກສອນໄຟ ທີ່ກຽມພ້ອມສົ່ງໄປໃຫ້ກຸ່ມຫົວຮຸນແຮງ Hezbollah.
ເຈົ້າໜ້າທີ່ສືບລັບທ່ານນຶ່ງເວົ້າວ່າ ອິສຣາແອລໄດ້ທໍາການ ໂຈມຕີທາງອາກາດໃນຊີເຣຍ ອີກບັ້ນນຶ່ງ ໃນຕອນເຊົ້າຂອງ ວັນອາທິດມື້ນີ້ ທີ່ແນເປົ້າໝາຍໃສ່ລູກສອນໄຟຂີປະນາວຸດ ທີ່ຜະລິດໂດຍອີຣ່ານ ທີ່ກຽມພ້ອມຈະສົ່ງໄປໃຫ້ກຸ່ມຫົວຮຸນ ແຮງ Hezbollah ຢູ່ໃນ Lebanon ແຫລ່ງຂ່າວທີ່ບໍ່ໃຫ້ບອກຊື່ກ່າວວ່າ ຄືກັນກັບການໂຈມຕີທາງ ອາກາດ ໃນຕອນ ເຊົ້າໆຂອງວັນສຸກຜ່ານມານັ້ນ ອິສຣາແອລ ໄດ້ແນເປົ້າໝາຍໃສ່ລູກສອນໄຟ ນໍາວິຖີລຸ່ນ Fatah-110 ທີ່ສາມາດໃຊ້ໂຈມຕີ ອິສຣາແອລໄດ້ນັ້ນ ຫລາຍຊົ່ວໂມງກ່ອນໜ້ານັ້ນ ອົງການຂ່າວຂອງທາງການຊີເຣຍ ໄດ້ລາຍງານວ່າລູກ ສອນໄຟຂອງອິສຣາແອລ ໄດ້ໄປຕົກໃສ່ສະຖານທີ່ຄົ້ນຄວ້າທາງທະຫານແຫ່ງນຶ່ງ ທີ່ ຕັ້ງຢູ່ເໜືອນະຄອນຫລວງ Damascus ຂຶ້ນໄປໜ້ອຍນຶ່ງ ອົງການສັງເກດການດ້ານສິດທິມະນຸດຂອງຊີເຣຍທີ່ຕັ້ງຢູ່ອັງກິດ ກໍໄດ້ລາຍງານ ເຊັ່ນດຽວກັນວ່າ ເກີດເຫດລະເບີດບັ້ນໃຫຍ່ ຢູ່ສະຖານທີ່ຄົ້ນຄວ້າ ທີ່ເມືອງ Jamraya ທີ່ຕັ້ງຢູ່ຫ່າງຈາກຊາຍແດນຕິດກັບ Lebanon ໄປພຽງແຕ່ 15 ກິໂລແມັດເທົ່ານັ້ນ ຊີເຣຍກ່າວວ່າ ສະຖານທີ່ດັ່ງກ່າວແມ່ນອັນດຽວກັນກັບ ບ່ອນທີ່ຖືກອິສຣາແອລ ໂຈມຕີ ໃນເດືອນມັງກອນຜ່ານມາ ໂທລະພາບແຫ່ງລັດຂອງຊີເຣຍເວົ້າວ່າ ການໂຈມຕີດັ່ງກ່າວ ແມ່ນເປັນຄວາມພະຍາ ຍາມຂອງອິສແອລ ເພື່ອຍົກລະດັບຂວັນຫລືກໍາລັງໃຈ ຂອງພວກທີ່ Damascus ເອີ້ນວ່າ “ພວກກໍ່ການຮ້າຍ” ທີ່ພະຍາຍາມໂຄ່ນລົ້ມລັດຖະບານ ປະທານາທິບໍດີ Bashar al-Assad ຂອງຊີເຣຍລົງນັ້ນ ຍັງເປັນທີ່ຮູ້ກັນອີກວ່າ ອິສຣາແອລໄດ້ດໍາເນີນການໂຈມຕີທາງອາກາດບັ້ນນຶ່ງ ໃນ ຊີເຣຍ ໃນເຊົ້າວັນສຸກຜ່ານມານີ້ ເຖິງແມ່ນວ່າອິສຣາແອລບໍ່ໄດ້ໃຫ້ຄໍາເຫັນຢ່າງເປັນ ທາງການ ກ່ຽວກັບການໂຈມຕີໃດໆ ໃນປະເທດເພື່ອນບ້ານຂອງຕົນກໍຕາມ